《拟古 其七》
清代·王拯

曲突本无功，焦头亦何为。军行有僚属，慨慷当军咨。

玉帐罢朝参，疏头笔如飞。贤王朝面缚，京观夜陈尸。

伤足者先登，汹呼盛前麾。糇粮与书檄，艰险各追随。

或爵关内侯，或资羽林儿。或荣施紫貂，或贵曳金龟。

君恩诚浩荡，王言出如丝。军中相庆乐，悠然执冰嬉。

岂无关中将，草间曾失遗，匈奴恨未灭，临觞覆其卮。

别将向贼中，艰难棘榛披。衔枚走深雪，中夜贼垒劘。

数战没前茅，先行亡健儿。谁令失转餫，又不得援师。

刈刍龁其根，饮马溺为糜。经岁顿重围，残军坐失期。

何如棘门将，有酒斟酌之。不闻从军乐，但问所从谁。

作者简介：（1815—1876）清广西马平人，初名锡振，以服膺宋包拯，改名拯，字定甫，号少鹤。道光二十一年进士，授户部主事，官至通政使。同治时屡疏论军事形势及善后之难。工古文，常与梅曾亮相切磋，所作渊雅古茂，为世所重。有《龙壁山房文集》。